b'\n_START_ARTICLE_\nMeiseno marka\n_START_SECTION_\nIstorija\n_START_PARAGRAPH_\nKartais Meiseno mark\xc4\x85 vadino Tiuringijos marka, ta\xc4\x8diau tikr\xc4\x85ja Tiuringijos marka buvo vadinama rytin\xc4\x97 Meiseno markos dalis, \xc5\xbeem\xc4\x97s \xc4\xaf rytus nuo Elb\xc4\x97s iki Zal\xc4\x97s (Saale), kuriose gyveno slavai. \xc5\xa0i Tiuringijos marka prad\xc5\xbeioje buvo vadinama Sorb\xc5\xb3 marka._NEWLINE_928 ar 929\xc2\xa0m. Henrikas Pauk\xc5\xa1tininkas kampanijos prie\xc5\xa1 slavus metu ant kalvos prie Elb\xc4\x97s pastat\xc4\x97 Meiseno pil\xc4\xaf. Pilis pavadinta pagal greta tekant\xc4\xaf upel\xc4\xaf Meisa. Prie pilies netrukus susidar\xc4\x97 miestas. Henrikas Pauk\xc5\xa1tininkas nesisteng\xc4\x97 germanizuoti slavus ar sukurti burgvard\xc5\xb3 grandin\xc4\x99, tod\xc4\x97l Meisenas liko stov\xc4\x97ti vienas kaip ir Brandenburgas. Meiseno miestas augo, tapdamas vienu did\xc5\xbeiausi\xc5\xb3 Gero markos miest\xc5\xb3._NEWLINE__NEWLINE_965\xc2\xa0m. mir\xc4\x97 markgrafas Geras, ir Gero marka buvo padalinta. Meisenas tapo naujos ma\xc5\xbeesn\xc4\x97s markos centru. \xc5\xa0i marka buvo skirta kovai su sorbais. \xc5\xa0altiniuose Meiseno markgrafas pirm\xc4\x85 kart\xc4\x85 pamin\xc4\x97tas 968\xc2\xa0m. Tais metais Meiseno pilis tapo Meiseno diocezijos centru._NEWLINE_982\xc2\xa0m. markos teritorija rytuose pasiek\xc4\x97 Neis\xc4\x99, o pietuose\xc2\xa0\xe2\x80\x93 R\xc5\xabdinius kalnus (vok. Erzgebirge)._NEWLINE__NEWLINE_983\xc2\xa0m. rytin\xc4\x97s Saksonijos slav\xc5\xb3 gentys, i\xc5\xa1girdusios apie imperatoriaus Otto II pralaim\xc4\x97jim\xc4\x85 Stilo m\xc5\xab\xc5\xa1yje, sukilo. Havelbergas ir Brandenburgas buvo sunaikinti, o Ceico marka\xc2\xa0\xe2\x80\x93 nusiaubta. Meiseno, Lu\xc5\xbeicos ir Nordmarko markgrafai, Halber\xc5\xa1tato (Halberstadt) ir Magdeburgo vyskupai sujung\xc4\x97 savo kariuomenes ir Belkeshaime, netoli \xc5\xa0tendalo, sumu\xc5\xa1\xc4\x97 slav\xc5\xb3 kariuomen\xc4\x99. Po \xc5\xa1io pergal\xc4\x97s vokie\xc4\x8diai i\xc5\xa1laik\xc4\x97 tik valdas vakariniame Elb\xc4\x97s krante.'